પલ્લવી અને હું બંને એક જ કૉલેજમાં અભ્યાસ કરતા હતાં, તેમ કહેતાં કેતન પરીખ કહે છે, ‘અમે એક જ ક્લાસમાં હતાં, પરંતુ ક્યારેય વાતચીત કે મળવાનું થતંુ નહીં, પરંતુ ફેસબુક અને ઇન્સ્ટાગ્રામ પર અમે મિત્રો હતાં. હંમેશાં શાંત રહેતી પલ્લવી મસ્તીખોર પણ છે, તે તેના ફેસબુક પર મુકેલા ફોટા પરથી ખબર પડતી. ધીમે ધીમે અમે ઓનલાઇન વાત કરતાં થયા ત્યારે અમને સમજાયું કે અમારા વિચારો ઘણા મળતા આવે છે. એક જીવનસાથીમાં તમે જેવી અપેક્ષા રાખો છો તેવી અમને બંનેને એકબીજામાં જોવા મળી. અમે પરિવારને વાત કરી. પહેલાં તો પરિવારના લોકોએ એમ જ કહ્યું કે, આ ઓનલાઇન કંઈ બધું સાચું ના હોય. આમાં તો બતાવવાના જુદા અને ચાવવાના જુદા દાંત હોય છે, પરંતુ જ્યારે અમે પરિવારને વિશ્વાસ અપાવ્યો અને મુલાકાત કરાવી ત્યારે અમારી સગાઈ નક્કી કરવામાં આવી.’